เคทีซีปิดบ้านปัดกวาดขาดทุน เชื่อพลิกกลับทำกำไรขึ้นสู่ผู้นำ
“เคทีซี” ผจญภาวะขาดทุนสูงสุดเป็นประวัติการณ์ 1,600 ล้านบาท ตั้งเป้าลดต้นทุนการดำเนินงานปีนี้ 600 ล้านบาท ก่อนพลิกกลับมามีกำไร
28 ก.พ. 2555

“เคทีซี” ผจญภาวะขาดทุนสูงสุดเป็นประวัติการณ์ 1,600 ล้านบาท ตั้งเป้าลดต้นทุนการดำเนินงานปีนี้ 600 ล้านบาท ก่อนพลิกกลับมามีกำไร
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย เปิดเผยว่า ในปีที่ผ่านมาบริษัทมีผลขาดทุนสุทธิถึง 1,621 ล้านบาท เป็นผลมาจาก 3 ปัจจัยหลัก ได้แก่ การตั้งสำรองหนี้สงสัยจะสูญพิเศษ สำหรับลูกหนี้เฉพาะกลุ่มที่ได้รับผลกระทบจากน้ำท่วมร่วม 633 ล้านบาท 
นอกจากนี้ ยังมาจากการตั้งสำรองเพิ่มพิเศษ เพื่อรองรับการแลกสิทธิประโยชน์ของลูกค้าบัตรเคทีซีรอยัล ออร์คิด พลัส อีอ 838 ล้านบาท และผลจากมาตรการลดอัตราภาษีของรัฐจาก 30% เหลือ23% ที่ส่งผลต่อการรับรู้ผลประโยชน์ในอนาคต ทำให้ภาษีเงินได้รอตัดบัญชีติดลบร่วม 404 ล้านบาท 
“ช่วง 3 ไตรมาสแรกเรามีกำไรอยู่151 ล้านบาท ก่อนจะติดลบ 156 ล้านบาท เพราะเจอน้ำท่วมใหญ่รวมถึงมาตรการภาษี ทำให้ต้องตั้งสำรองเพิ่ม โดยปีที่ผ่านมาลูกหนี้สุทธิลดลง 4% มาอยู่ที่ 4.29 หมื่นล้านบาท ทำให้สินเชื่อบัตรเครดิตลดลงถึง 8% ขณะที่หนี้สูญและหนี้สงสัยจะสูญเพิ่มขึ้นเป็น 5,610 ล้านบาท จาก 4,070 ล้านบาท” นายระเฑียร กล่าว
นายระเฑียร กล่าวว่า ผลกระทบจากอุทกภัยจะยังมีอยู่ และทำให้ผลการดำเนินงานในไตรมาสแรกของปีนี้ยังอยู่ในภาวะขาดทุนและอาจมีการสำรองหนี้เพิ่ม 
อย่างไรก็ตาม จากนโยบายการปรับลดต้นทุนของบริษัทที่ตั้งเป้าจะลดต้นทุนการดำเนินงานจาก 46% ให้ลงมาอยู่ที่ 40% เช่น การดึงงานที่เคยว่าจ้างบริษัทภายนอกกลับมาบริหารเอง และการร่วมมือที่เพิ่มขึ้นกับธนาคารกรุงไทยในการขายข้ามผลิตภัณฑ์ รวมถึงนโยบายในการปรับเพิ่มเงินเดือนข้าราชการจะทำให้บริษัทกลับมามีกำไรอีกครั้งในไตรมาส 2 ของปีนี้ 
“ต้นทุนการดำเนินงานที่ลดลงทุก 1% จะช่วยลดรายจ่ายของเราได้ 100 ล้านบาท เป้าหมายของเราคือ ปีนี้จะต้องไม่ขาดทุนอีก ซึ่งหากเป็นไปตามแผนที่วางไว้บริษัทจะมีกำไรสูงสุดเป็นประวัติการณ์หรือมากกว่า 650 ล้านบาท ในปี 2556 และจะก้าวขึ้นเป็นอันดับ 1 ในธุรกิจอีกครั้งในปี 2557” นายระเฑียร กล่าว
นายชุติเดช ชยุติ รองประธานเจ้าหน้าที่บริหารอาวุโส บริษัท บัตรกรุงไทย กล่าวว่า ในการประชุมผู้ถือหุ้นเดือน เม.ย. บริษัทจะมีการขอมติจากผู้ถือหุ้นในการ ออกหุ้นกู้อีก 3 หมื่นล้านบาท ในจำนวนนี้จะมีหุ้นกู้ระยะสั้นอายุ 270 วันรวมอยู่ด้วย แม้ว่ายังมีวงเงินเดิมที่สามารถออกหุ้นกู้ได้เหลืออยู่ 1.3 หมื่นล้านบาท